To journalister ville afsløre omfanget af smitte fra svin til mennesker, men sigtes nu for at videregive fortrolige oplysninger.

Annonce

Østjyllands Politi har sigtet to Aarhus-journalister for at have videregivet oplysninger til offentligheden om svineproducenter, der har haft problemer med de resistente stafylokokker MRSA, der kan smitte fra svin til mennesker.

De to journalister er sigtet efter straffelovens paragraf 152 D stk 2 , hvor straffen er bøde eller fængsel i op til et halvt år.

»Det er rigtigt ubehageligt, og påvirker mig, foruden at det tager tid,« siger ansvarshavende redaktør for aabenhedstinget.dk, Niels Mulvad, Aarhus, der er en af de to sigtede. Han er til daglig lektor på Danmarks Medie-og Journalisthøjskole.

Sagen drejer sig om en artikel med titlen »Børn fik bylder og betændte sår«, som journalist Kjeld Hansen og Nils Mulvad offentliggjorde 21. oktober 2010 på hjemmesiden aabenhedstinget.dk, der arbejder for mere åbenhed hos det offentlige. Ved siden af artiklen er også et bilag med 12 eksempler på svinefabrikker, hvor personale var blevet inficeret med MRSA. Desuden fremgik det af bilaget, hvor mange ansatte, der hvert sted er smittet af den aggressive stafylokok.

F.eks. fremgår det om en navngiven svineproducent i Aabenraa, at fire ud af fem ansatte samt driftsledelsen er konstateret MRSA-inficerede i august 2009.

De fire landbrugsmedhjælpere er angiveligt alle fra Brasilien. Desuden er der givet et påbud fra sundhedsmyndighederne om at børneinstitutioner eller skoler ikke må besøge besætningerne.

Åbenhedstinget valgte med sin artikel at bryde hemmelighedskræmmeriet og fortielsesstrategien om MRSA.

De detaljerede eksempler i artiklen fik den ledende embedslæge i Syddanmark, Henrik L. Hansen, til at klage, og redaktøren valgte derefter at anonymisere de konkrete tilfælde mere på hjemmesiden.

Derefter hørte redaktør og journalist ikke mere om sagen, før de for nylig fik en henvendelse fra politiet om, at de nu var sigtet for at videregive fortrolige oplysninger på baggrund af en anmeldelse fra Sundhedsstyrelsen.

Østjyllands Politi valgte at rejse sigtelsen blot 14 dage før sagen ville falde for toårsreglen.

Med sigtelsen vil politiet forsøge at få de to journalister til at afsløre kilderne til oplysningerne, som Sundhedsstyrelsen ikke ønsker ud til offentligheden.